Nemulţumirile din PSD nu au putut fi evitate joi de Liviu Dragnea, chiar dacă social-democraţii se întâlniseră pentru a discuta despre referendumul pentru modificarea Constituţiei. Liderul PSD a fost de acord că e necesar un Comitet Executiv, lucru cerut şi de tabăra care i se opune în partid.

Reporter: Aţi vorbit cu Liviu Dragnea, îl va convoca, aţi avut o asemenea discuţie cu domnisa sa?

Ioan Mang, preşedinte PSD Bihor: Da, sigur. Şi dânsul a spus că trebuie convocat cât mai repede un Comitet Executiv.

Reporter: V-a transmis acest lucru?

Ioan Mang: Da, da, a spus dânsul. Trebuie discutată şi lămurită şi aceată zvonistică care de două zile circulă cu toate ştirile false, cu grupări care ar fi împotrivă. Şi ieri a fost concluzia generală, inclusiv a domnului Dragnea, că trebuie convocat urgent şi închis subiectul.

Discuţia este confirmată şi de preşedintele PSD Satu Mare. Aurelia Fedorca a spus că în Kiseleff s-a încercat să se afle şi cine a semnat scrisoarea care îl contestă pe Liviu Dragnea, dar nimeni nu a recunoscut că susţine demersul.

Aurelia Fedorca, preşedinte PSD Satu Mare: „Chiar dânsul a spus că unii colegi au deschis subiectul dacă ne întâlnim sau nu ca unii dintre colegii noştri dacă au puncte de vedere şi în partid să le poată exprima şi dânsul a spus, da, de acord, să convocăm cât de repede un CEX. Şi noi am spus că ar fi bine să ne întâlnim”.

Constantin Rădulescu, preşedinte PSD Vâlcea: „O să convoace probabil, preşedintele, că aşa scrie în Statut, Comitetul Executiv şi vom vorbi despre toţi şi vom clarifica tot. Dar eu m-am cam săturat să văd la televizor numai scandal, scandal, scandal”.

Potrivit informaţiilor Digi24, Paul Stănescu, Mihai Tudose şi Niculae Bădălău sunt iniţiatorii unei scrisori pentru convocarea unui Comitet Executiv şi schimbarea lui Liviu Dragnea din fruntea PSD. Aceştia s-au întâlnit ieri la Giurgiu, cu ocazia alegerii lui Niculae Bădălău în fruntea organizaţiei.

Niculae Bădălău, preşedinte PSD Giurgiu: „Putem să îl convocăm toţi până la urmă, nu e o problemă, dar aşa cum vă spuneam, în acest moment, avem un preşedinte care îl poate convoca şi eu sunt convins că domnul preşedinte Dragnea va convoca Comitetul Executiv. Dacă nu îl va convoca, scrie în Statut că trebuie să îl convoace”.

Prezent la şedinţa din Giurgiu, secretarul general adjunct al PSD a recunoscut că urmează o perioadă grea pentru partid.

Codrin Ştefănescu, secretar general adjunct al PSD: „Noi vom avea nişte zile mai fierbinţi la centru”.

În şedinţa Comitetului Executiv al PSD ar urma să se discute modul în care este condus partidul şi dacă Liviu Dragnea rămâne sau nu preşedinte.

FOTO: INQUAM PHOTOS - Octav Ganea